Source: http://webpravo.eu/clanky/zakaz-nakladania-s-majetkom-podliehajucim-exekucii
Timestamp: 2017-09-23 18:17:37+00:00

Document:
Zákaz nakladania s majetkom podliehajúcim exekúcii – Webpravo
Exekútor označený v návrhu požiada súd o vydanie poverenia na vykonanie exekúcie a upovedomí povinného i oprávneného o začatí exekúcie. V zmysle § 47 ods. 1 Exekučného poriadku exekútor upovedomí povinného aj o predbežných trovách a vyzve ho, aby v lehote 14 dní uspokojil pohľadávku oprávneného alebo vzniesol námietky a zakáže povinnému nakladať s majetkom podliehajúcim exekúcii. Aké sú však dôsledky porušenia tohto zákazu už Exekučný poriadok neuvádza.
Názory v právnej obci sa delia do 2 skupín. Prvá skupina zastáva názor, že následkom porušenia zákazu nakladať s majetkom podliehajúcim exekúcii je neplatnosť právneho úkonu. Podľa druhej skupiny je následkom vznik práva daným právnym úkonom odporovať. Akési zjednotenie, resp. uvedenie na pravú mieru možno nájsť v rozsudku NS SR 4 Cdo 107/2007. Žalobkyňa (= oprávnená z exekúcie) sa v konaní pred okresným súdom domáhala vyslovenia neplatnosti právneho úkonu, ktorým žalovaný 1/ previedol vlastníctvo bytu na žalovaného 2/, pričom k prevodu vlastníctva došlo až po doručení upovedomenia o začatí exekúcie. Okresný súd jej žalobe vyhovel a vyslovil, že kúpna zmluva, ktorou došlo k prevodu vlastníckeho práva, je neplatná pre rozpor so zákonom. Na základe odvolania žalovaného 1/, odvolací súd rozhodol tak, že žalobu zamietol, nakoľko bol toho názoru, že dôsledkom porušenia zákazu nakladať s majetkom v zmysel § 47 ods. 1 písm. b) môže byť len odporovateľnosť právneho úkonu, pretože inak by „povinný nemohol ani pri neveľkej pohľadávke voči nemu a rozsiahlom majetku, z ktorého by ju bolo možné uspokojiť, uzavrieť žiadnu bežnú zmluvu a bol by blokovaný celý jeho majetok.“ Neplatnosť právneho úkonu je až dôsledkom porušenia zákazu nakladať s konkrétnym majetkom označeným napríklad v upovedomení o začatí exekúcie predajom konkrétnej nehnuteľnosti. Najvyšší súd ako súd dovolací sa stotožnil s odvolacím súdom. Ak by s porušením všeobecného zákazu nakladať s majetkom bola spojená neplatnosť právneho úkonu, potom by povinný nemohol urobiť ani právny úkon, ktorým by došlo k uspokojeniu pohľadávky povinného a zákon okrem iného musí chrániť aj dobromyseľnosť tretích osôb, ktoré od povinného nadobudnú majetok.
Okrem odporovateľnosti a neplatnosti právnych úkonov, môže byť porušenie zákazu nakladať s majetkom podliehajúcim exekúcii spojené tiež s trestnoprávnymi následkami. Uvedené konanie môže byť tiež posúdené ako poškodzovanie veriteľa ( § 239 Trestného zákona) alebo marenie exekučného konania ( § 243 a Trestného zákona).
Exekútor v upovedomení o začatí exekúcie zakáže povinnému, aby nakladal so svojím majetkom, ktorý podlieha exekúcii. Povinný v krátkom čase po doručení upovedomenia prevedie vlastníctvo k svojmu bytu na tretiu osobu. Oprávnený sa môže na súde domáhať, aby súd vyslovil, že voči nemu je tento právny úkon neúčinný.
Exekútor v upovedomení o začatí exekúcie predajom nehnuteľnosti zakáže povinnému, aby nakladal so svojím majetkom, ktorý podlieha exekúcii a zároveň mu zakáže, aby nehnuteľnosť označenú v upovedomení previedol na niekoho iného alebo ju zaťažil. V prípade, ak povinný nehnuteľnosť i napriek zákazu prevedie alebo zaťaží, v tomto prípade sa možno domáhať neplatnosti právneho úkonu.
Previous Zodpovednosť za nepodanie návrhu na vyhlásenie konkurzu
Next Jednostranný zápočet pohľadávky vzor

References: súd 
 § 47
 súd 
 súd 
 § 47
 súd 
 súd 
 § 239
 § 243
 súd